# Backronym

### Wikipedia

Backronym (engl. back = takaisin) on nimitys näennäiselle akronyymille, jonka laajennettu merkitys on keksitty jälkikäteen luomalla sanayhdistelmä, joka sopii termin alkukirjaimille. Osaa backronyymeistä on ehdotettu vakavissaan, tästä esimerkkinä ping-verkkotyökalulle keksitty sanayhdistelmä "packet internet groper". Todellisuudessa pingin nimi on otettu kaikuluotaimen ääni-impulssia kuvaavasta termistä. Backronyymejä voidaan myös käyttää huumorin keinona. Esimerkiksi PERL-ohjelmointikielen merkitykseksi on ehdotettu "pathologically eclectic rubbish lister" (todellisuudessa lyhenne tulee sanoista "practical extracting and reporting language").

Backronyymejä muodostetaan joskus myös olemassa olevan oikean akronyymin tilalle tai rinnalle. DVD-levyjen nimi keksittiin ensin sanoista "digital video disc", mutta kun huomattiin, että tekniikka on hyödyllinen myös muuntyyppisen kuin videodatan tallentamiseen, lanseerattiin epävirallinen lyhenteen selitys "digital versatile disc". Suomalainen esimerkki on SAK, joka alun perin oli lyhennys Suomen Ammattiyhdistysten Keskusliitosta, mutta kun tämä 1960-luvun lopussa yhtyi toisen keskusjärjestön SAJ:n (Suomen Ammattijärjestön) kanssa, perustetun yhteisen liiton lyhenteenä pysyi SAK mutta nimeksi tuli Suomen Ammattiliittojen Keskusjärjestö.

Backronyymejä voidaan pitää yhtenä kansanetymologian muotona. Niitä esiintyy luultavasti eniten englannin kielessä. Suomeksi on ainakin keksitty automerkeille backronyymejä vitsinä tyyliin OPEL = "on poistettava ehdottomasti liikenteestä". Diktatuureissa tällä tavoin on tietenkin keksitty poliittisia vitsejä, esim. virossa lyhenteestä ENSV, Eesti Nöukogude Sotsialistik Vabariik ('Viron sosialistinen neuvostotasavalta') saatiin Enne Nälg Siis Viletsus ('Ensin nälkä, sitten kurjuus').

Haettu osoitteesta http://fi.wikipedia.org../../../b/a/c/Backronym.html

Luokka: Lyhenteet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Français
- Nederlands
- 日本語
- Русский
- Svenska